Almal praat hieroor: Reggie Dreyer | rooi rose Almal praat hieroor: Reggie Dreyer | rooi rose
Almal praat hieroor: Reggie Dreyer
In 1960 is hy by die Kaapse Simfonieorkes weggewys omdat Apartheidswette dit verbied het. Sy droom om eendag in die orkes te speel het verlede week, 56 jaar later, waar geword. Dreyer het nooit sy droom laat vaar nie en kon dit uiteindelik op die ouderdom van 74 bereik! Deur Zoë Salzwedel
As 'n agtienjarige wonderkind het Reggie Dreyer vir 'n oudisie by die Kaapse Filharmoniese Orkes met Piano Concerto No 23 in A deur Mozart gegaan. Alhoewel sy oudisie 'n reuse sukses was, was die wette van daardie tyd daarteen.
Dreyer het in 1993 as voltyds musiekonderwyser afgetree, maar werk steeds deeltyds in koor-opleiding by die South Peninsula Hoërskool in Diep Rivier.
Op Dinsdag, 7 Maart 2017, was Dreyer die hoof-attraksie in die optrede deur die Kaapse Filharmoniese Orkes by die Artscape Theatre Centre se etensuurkonsert. Hy het toe kans gekry om dieselfde stuk deur Mozart waarmee hy 56 jaar gelede die oudisie gedoen het, vir die gehoor te speel. Toe die laaste note van sy klavier weggedryf het, is hy met 'n dawerende applous toegejuig. Sy droom het uiteindelik waar geword! Van Dreyer se vorige musiekleerders was ook by die konsert om hom met sy prestasie geluk te wens.
Dreyer se hele familie was musikaal en sy pa was ook 'n pianis. 90% van sy talent is selfaangeleer. Sy eerste onderwyser was 'n orrelis in die kerk en kon hom nie regtig help nie. Hy het toe later vir Ivy Parker ontmoet en sy het hom onder haar vlerk geneem. Parker het vir Dreyer na David Tidwell geneem – 'n dirrigent by die Kaapstad Orkes.
Dreyer se storie is 'n storie van hoop en liefde beklemtoon deur 'n tekort aan woede, bitterheid en selfs wanhoop. Vandag is ons saam met Reggie verheug oor sy kans om sy droom te kon uitleef!